ΓΡΑΠΤΗ ΕΡΩΤΗΣΗ E-2425/98

υποβολή: Concepció Ferrer (PPE) προς την Επιτροπή

(30 Ιουλίου 1998)

Θέμα: Χρησιμοποίηση γλωσσών από την Επιτροπή στο Inernet

Η χρησιμοποίηση του Internet απαιτεί μία σειρά προϋποθέσεις. Πέραν των καθαρώς υλικών, όπως η ανάγκη ηλεκτρονικού υπολογιστή και η σύνδεση στο σύστημα, είναι απαραίτη η γνώση της αγγλικής, δοθέντος ότι το μεγαλύτερο μέρος των πληροφοριών στο εν λόγω δίκτυο προσφέρονται σε αυτή τη γλώσσα.

Το σύνολο των οργάνων της Ευρωπαϊκής Ένωσης διαθέτει στο Inernet διακομιστές που προσφέρουν μεγάλη εξυπηρέτηση στον πολίτη. Ωστόσο, τις περισσότερες φορές δεν έχουν πρόσβαση στην εν λόγω εξυπηρέτηση τα άτομα που δεν γνωρίζουν την αγγλική, δοθέντος ότι αυτή είναι η γλώσσα που χρησιμοποιείται περισσότερο από τους διακομιστές των κοινοτικών οργάνων, ιδίως δε από τις γενικές διευθύνσεις της Επιτροπής.

Δεν νομίζει η Επιτροπή ότι οι σελίδες των διαφόρων κοινοτικών οργάνων στο Inernet θα έπρεπε να προσφέρονται και στις άλλες επίσημες γλώσσες της Ένωσης, ή τουλάχιστον στα γαλλικά, όπως συμβαίνει για παράδειγμα στην περίπτωση του Ευρωπαϊκού Κοινοβουλίου;

Απάντηση του κ. Oreja εξ ονόματος της Επιτροπής

(15 Σεπτεμβρίου 1998)

Παρόλο που τα αγγλικά παραμένουν διεθνώς η μόνη πιο ευρέως ομιλούμενη γλώσσα στο web, έρχονται δεύτερα στην προτίμηση των χρηστών άλλης μητρικής γλώσσας. Σύμφωνα με διάφορες πρόσφατες δημοσκοπήσεις, τα άτομα που δεν έχουν ως μητρική τους γλώσσα τα αγγλικά ανέρχονται σήμερα σε λιγότερο από το μισό του συνολικού πληθυσμού on-line (55 εκατομμύρια). Στην Ευρώπη εκτιμάται ότι περισσότερο από το 4 % του πληθυσμού είναι on-line και ότι η συντριπτική πλειοψηφία του συνόλου αυτού δεν έχει την αγγλική ως μητρική γλώσσα.

Η διοργανική θέση web Europa της Επιτροπής προέβλεψε την γλωσσική πραγματικότητα του web και αποτελεί σήμερα πραγματικά πολύγλωσσο εξυπηρετητή, που προσφέρει πολύ ευρύ ποσοστό των περιεχομένων του σε κάθε μία από τις ένδεκα επίσημες γλώσσες. Μία δημοσκόπηση που διεξήχθη στις αρχές του 1998 σε περισσότερους από 5.000 χρήστες του Europa δείχνει ότι το 70 % περίπου θεωρούν ότι η παρούσα πολύγλωσση ανάπτυξη του Europa είναι ικανοποιητική και μόνο το 10 % είναι ακόμη ανικατοποίητοι. Εκφράζουν επίσης υψηλό βαθμό ικανοποίησης για άλλα μέτρα όπως η ποιότητα πλοήγησης, το περιεχόμενο, η παρουσίαση και η διαλογικότητα.

Μπορούν ακόμα να γίνουν και άλλες διορθώσεις. Πράγματι, εάν τα περισσότερα έγγραφα στον Europa υπάρχουν σήμερα συστηματικά στις ένδεκα γλώσσες πολλές από τις home pages, τα ευρετήρια και τις σελίδες παρουσίασης υπάρχουν μόνο σε μία γλώσσα.

Η Επιτροπή, προσπαθεί να βελτιώσει την κατάσταση αυτή λαμβάνοντας υπόψη τους χρήστες κάθε θέσης.

Οι θέσεις που αφορούν το ευρύ κοινό υπάρχουν (ή θα υπάρξουν σύντομα) καθ' ολοκληρία ή σχεδόν στις ένδεκα γλώσσες. Αυτό συμβαίνει με την θέση για το ευρώ, τη θέση για τα δικαιώματα των πολιτών στην ενιαία αγορά, το EUR-Lex, τα ανακοινωθέντα τύπου της Υπηρεσίας εκπροσώπου Τύπου, την Υπηρεσία επίσημων εκδόσεων, τις δυνατότητες σταδιοδρομίας, την ΓΔ VI, την ΓΔ X, την ΓΔ XII, την ΓΔ XVI, την ΓΔ XXIV καθώς και τη Γενική Γραμματεία, τη νομική υπηρεσία, τη μεταφραστική υπηρεσία και την Κοινή υπηρεσία διερμηνείας-συνεδριάσεων.

Άλλες θέσεις που έχουν ιδιαίτερη σχέση με ευρεία επαγγελματική χρήση (ΓΔ ΙV, ΓΔ V, ΓΔ XII, ΓΔ XV) παρέχουν τρίγλωσσα εργαλεία και κείμενα πλοήγησης, συν έγγραφα σε ένδεκα γλώσσες. Το Eurostat προσφέρει επίσης πλήρως τρίγλωσσα στοιχεία. Άλλες πιο πρόσφατες θέσεις που ανήκουν στην κατηγορία αυτή (ΓΔ ΙΙ, ΓΔ VII, ΓΔ XI, ΓΔ V, ΓΔ XVII, ΓΔ XXII, ΓΔ XIII, ΓΔ XXIV) παρέχουν έγγραφα σε διάφορες ή όλες τις επίσημες γλώσσες, αλλά πρέπει ακόμη να αναπτύξουν μια περισσότερο πολύγλωσση παρουσίαση των περιεχομένων τους.

Τέλος, οι θέσεις τις οποίες διαχειρίζονται ΓΔ οι οποίες ασχολούνται με τις εξωτερικές σχέσεις ποικίλουν ανάλογα με τα ακροατήριά τους. Η ΓΔ VΙΙΙ είναι δίγλωσση (γαλλικά και αγγλικά), η ΓΔ Ι παρέχει έγγραφα σε τρεις γλώσσες ( ισπανικά, γαλλικά και αγγλικά), η ΕCHO χρησιμοποιεί τέσσερεις γλώσσες (αγγλικά, ισπανικά, γαλλικά και πορτογαλικά) και η ΓΔ Ι καθώς και η ΓΔ ΙΑ χρησιμοποιούν κυρίως τα αγγλικά. Ωστόσο, τα βασικά έγγραφα σχετικά με τη διεύρυνση υπάρχουν στις ένδεκα επίσημες γλώσσες της Ένωσης και στις γλώσσες των υποψήφιων χωρών και τα έγγραφα σχετικά με τα μέσα της εμπορικής πολιτικής υπάρχουν σε τρεις γλώσσες (αγγλικά, γαλλικά και γερμανικά).

Πρέπει ωστόσο να γίνει κατανοητό ότι ορισμένα ιδιαίτερα μεταβαλλόμενα κείμενα όπως το "what's new" ή τα έκτακτα ανακοινωθέντα μπορούν να παρουσιασθούν μόνο σε μία γλώσσα η οποία γίνεται κατανοητή από τους περισσότερους.

Η διατήρηση ενός πλήρους ή εν μέρει πολύγλωσσου εξυπηρετητή απαιτεί σημαντικούς πόρους οι οποίοι δεν είναι κατ' ανάγκη διαθέσιμοι στον απαιτούμενο βαθμό. Ωστόσο, η Επιτροπή είναι πεπεισμένη ότι όλα τα όργανα που συμμετέχουν στο Europa θα συνεχίσουν να αυξάνουν τις προσπάθειες για την ικανοποίηση των αναγκών που έχουν εκφράσει οι παρόντες και οι εν δυνάμει χρήστες.